Բներ քանդողը

«Բներ քանդողը» (), ֆլամանդացի գեղանկարիչ, գծանկարիչ, բնանկարի ու ժանրային նկարների վարպետ Պիտեր Բրեյգել Ավագի նկարներից։ Այս ստեղծագործությունը հեղինակը վրձնել է 1568 թվականին։ Յուղաներկով կտավի չափերն են 59 × 68 սմ։

Այսօր «Բներ քանդողը» ստեղծագործությունը պահպանվում և ցուցադրվում է Արվեստի պատմության թանգարանում (Վիեննա, Ավստրիա)։

Ակնարկ 
Նկարը աջից և ներքից կտրված է։ Ձախ կողմի ներքևի անկյունում ոսկեգույնով նշված է հեղինակը, անունն ու ստեղծման թվականը՝ «BRVEGEL M.D.LXVIII»։ Ստորագրությունն ու թվականը վերականգնվել են ավելի ուշ։

Նկարագիր 
Դիմացի պլանին պատկերված է գյուղական հագուկապով տղամարդ, որը կանգնած է փոքրիկ գետակի ափին։ Նա զբաղեցնում է նկարի մոտ երեք քառորդը։ Տղամարդը հենված է աջ ոտքին։ Աջ ձեռքին փայտ կա, իսկ ձախ ձեռքով ուսի վրայով ցույց է տալիս վառ կարմիր տաբատ հագած, ծառը մագլցած տղամարդուն։ Վերջինս մեկ ձեռքով և ոտքերով բռնվել է ծառից, իսկ մյուս՝ ազատ ձեռքով դեպի թռչնաբույնն է ձգվում։ Նրա գլխարկն ընկնում է գետնին։

Նկարի ձախ կողմում հեղինակը վրձնել է ծառեր, իսկ աջ կողմում լավ երևում են դաշտերը։ Հորիզոնի գծին մոտ` գրեթե ուղիղ նկարի կենտրոնում, կրկին ծառեր են պատկերված և ֆերման։

1568 նկարներ
Պիտեր Բրեյգել Ավագի նկարներ
Վիեննայի արվեստի պատմության թանգարանի նկարներ